b'\n_START_ARTICLE_\nEtel\xc3\xa4-Amerikan historia\n_START_PARAGRAPH_\nEtel\xc3\xa4-Amerikan historia kattaa ajan ensimm\xc3\xa4isten ihmisten saapumisesta Etel\xc3\xa4-Amerikan mantereelle nykyaikaan asti.\n_START_SECTION_\nVarhaishistoria\n_START_PARAGRAPH_\nEi osata sanoa, milloin nykyihminen saapui Etel\xc3\xa4-Amerikkaan. Etel\xc3\xa4-Amerikka asutettiin ainakin p\xc3\xa4\xc3\xa4osin Pohjois-Amerikasta k\xc3\xa4sin. Monien mukaan nykyihminen olisi saapunut viimeist\xc3\xa4\xc3\xa4n 13\xc2\xa0000 vuotta sitten Etel\xc3\xa4-Amerikan etel\xc3\xa4k\xc3\xa4rkeen kuljettaen mukanaan piikivisi\xc3\xa4 niin sanottuja kalanpyrst\xc3\xb6k\xc3\xa4rki\xc3\xa4. Mutta on v\xc3\xa4itetty my\xc3\xb6s, ett\xc3\xa4 Etel\xc3\xa4-Amerikassa olisi ollut ihmisi\xc3\xa4 huomattavasti aiemmin, jopa 50\xc2\xa0000 vuotta sitten._NEWLINE_Noin 12\xc2\xa0000 vuotta sitten kylmien vuoristoniittyjen asukkaat Perussa mets\xc3\xa4stiv\xc3\xa4t sek\xc3\xa4 pitiv\xc3\xa4t vikunjaa kotiel\xc3\xa4imen\xc3\xa4\xc3\xa4n ja viljeliv\xc3\xa4t kasveja. Etel\xc3\xa4isess\xc3\xa4 Chilessa, Tulimaan Cueva Felliss\xc3\xa4 oli 11\xc2\xa0000 vuotta sitten asutusta. 10\xc2\xa0000 vuotta sitten nykyisen Bolivian alueella, Andien vuoriston rinteill\xc3\xa4 kasvatettiin perunaa. Chilipaprikoita ja papuja kasvatettiin 8\xc2\xa0500 vuotta sitten Andien keskiosassa.\n_START_SECTION_\nEurooppalaiset saapuvat\n_START_PARAGRAPH_\nItalialainen Amerigo Vespucci purjehti vuonna 1499 Espanjasta Etel\xc3\xa4-Amerikkaan. Pedro Alvarez Cabral julisti Brasilian Portugalin alusmaaksi saavuttuaan sinne vuonna 1500. Paikalliset intiaanit surmasivat vuonna 1516 Juan Diaz de Solisin h\xc3\xa4nen saavuttua ensimm\xc3\xa4isen\xc3\xa4 eurooppalaisena nykyisen Argentiinan alueelle. Vuonna 1521 espanjalaiset perustivat mantereen pohjoisrannikolle siirtokunnan, josta on kehittynyt nykyinen Venezuelan valtio._NEWLINE_Vuonna 1525 Inkavaltio joutui sis\xc3\xa4llissotaan. Espanjalaisten hopeal\xc3\xb6yd\xc3\xb6t Keski-Andeilta vuonna 1545 aiheuttivat rynt\xc3\xa4yksen seudulle. Vuonna 1567 lavantautiin kuoli noin kaksi miljoonaa intiaania. Espanjalaiset perustivat vuonna 1580 Buenos Airesin siirtokunnan nykyisen Argentiinan alueelle. Vuonna 1616 alankomaalainen Willem Schouten purjehti Kap Hornin ohi.\n_START_SECTION_\nOrjuutta ja kapinaa\n_START_PARAGRAPH_\nVuonna 1630 Brasilian sokeriplantaaseille alettiin tuoda suuria m\xc3\xa4\xc3\xa4ri\xc3\xa4 orjia Afrikasta. T\xc3\xbapac Amaru II nostatti Perussa vuonna 1780 espanjalaisia vastaan intiaanikapinan. Kapina kuitenkin ep\xc3\xa4onnistui. Vuonna 1790 sek\xc3\xa4 orjia ett\xc3\xa4 alkuper\xc3\xa4isv\xc3\xa4est\xc3\xb6\xc3\xa4 k\xc3\xa4ytettiin ty\xc3\xb6voimana plantaaseilla Brasiliassa. Neekeriorjuus loppui maassa vuonna 1888.\n_START_SECTION_\nMantereen valtiot itsen\xc3\xa4istyv\xc3\xa4t\n_START_PARAGRAPH_\nRanskan suuri vallankumous innoitti Haitilla orjat kapinaan, joka johti itsen\xc3\xa4istymiseen. Kansallisaatteet levisiv\xc3\xa4t my\xc3\xb6s Etel\xc3\xa4-Ameikkaan. Brasiliassa kansallismieliten kapinaa tuki Portugalin kuninkaan poika Pedro I tuki heit\xc3\xa4. Brasilia itsen\xc3\xa4istyi 1822 ja Pedro I:st\xc3\xa4 tuli Brasilian keisari. Argentiina itsen\xc3\xa4istyi vuonna 1816. Espanja menetti siirtomaansa Etel\xc3\xa4-Amerikan itsen\xc3\xa4isyyssodissa. Vuonna 1870 Amazonin alueella alkoi voimakas kumintuotanto. Se veti puoleensa siirtolaisia sek\xc3\xa4 Euroopasta ett\xc3\xa4 it\xc3\xa4rannikolta. Vuosina 1879\xe2\x80\x931883 k\xc3\xa4ydyn "salpietarisodan" seurauksena Bolivia menetti yhteyden mereen, menett\xc3\xa4m\xc3\xa4ll\xc3\xa4 Chilelle Atacaman autiomaan.\n_START_SECTION_\n1900-luku\n_START_PARAGRAPH_\n1900-luvun alussa ensimm\xc3\xa4inen maailmansota v\xc3\xa4hensi huomattavasti mantereen valtioiden kauppaa. Mutta er\xc3\xa4iden maiden vienti puolestaan k\xc3\xa4\xc3\xa4ntyi kasvuun. Kaupungistuminen ja v\xc3\xa4est\xc3\xb6nkasvu kiihtyiv\xc3\xa4t 1930-luvulla varsinkin Uruguayssa ja Argentiinassa. Syy t\xc3\xa4h\xc3\xa4n oli siirtolaisuus._NEWLINE_Toisessa maailmansodassa Brasilia oli liittoutuneiden puolella. Sodan j\xc3\xa4lkeen monet natsit pakenivat Euroopasta Etel\xc3\xa4-Amerikkaan. Esimerkiksi Josef Mengele sukkuloi eri Etel\xc3\xa4-Amerikan maissa kuolemaansa vuonna 1979 asti._NEWLINE_Chilel\xc3\xa4isess\xc3\xa4 Santiago de Chilen kaupungissa sattui vuonna 1960 5\xc2\xa0000 ihmisen hengen vaatinut maanj\xc3\xa4ristys._NEWLINE_Poliittisesti 1900-luvun j\xc3\xa4lkipuoli oli Etel\xc3\xa4-Amerikassa rauhatonta, ja maanosa joutui kylm\xc3\xa4n sodan n\xc3\xa4ytt\xc3\xa4m\xc3\xb6ksi. Useissa maissa toimi marxilaisia sissij\xc3\xa4rjest\xc3\xb6j\xc3\xa4. 1960- ja 1970-luvuilla muun muassa Brasiliassa, Chiless\xc3\xa4 ja Argentiinassa nousivat valtaan kovaotteiset sotilasdiktatuurit. Sotilasdiktatuureista siirryttiin demokratiaan 1980-luvun kuluessa._NEWLINE_Vuonna 1982 k\xc3\xa4ytiin Falklandin sota Argentiinan ja Ison-Britannian v\xc3\xa4lill\xc3\xa4. Vuonna 1992 Rio de Janeirossa, Brasiliassa pidettiin YK:n ymp\xc3\xa4rist\xc3\xb6kokous.'